寄致政太傅侍中曾魯公
作者：文彥博
朝代：宋

paragraphs: 天壇小有洞，神仙稱福地。
草木盡翅秀，靈壽物珍異。
孑立無附枝，挺生出羣類。
既不假矯揉，復不煩削治。
制杖待時用，訓鳩循古義。
獻於君子堂，達此野人意。
所獻雖已微，其意亦有謂。
願公稍扶持，與國同安置。
匪惟布私誠，茲乃出公議。
豈圖一羽輕，復委千鈞賜。
報之以寶鑑，百練粗明致。
副之以雅章，二南風格備。
蔀屋天光照，陋軀華衮賁。
何以稱尊貺，傳家爲重器。
何以繼希聲，陳詩言鄙志。